|  |  |  |  |  |  |
| --- | --- | --- | --- | --- | --- |
| |  | | --- | |  | | Statsråd Bjørn Arild Gram  Kommunal- og moderniseringsdepartementet | | [postmottak@kmd.dep.no](mailto:postmottak@kmd.dep.no) | |  | |  |
|  | B21-Krav Statsbudsjettet 2023 |
|  | Saksbehandler: Cato Lie |
|  |  |
|  | Oslo 17. desember 2021 |
|  |  |
|  |  |

**FFOs krav til statsbudsjettet 2023**

Funksjonshemmedes Fellesorganisasjon (FFO) er paraplyorganisasjon for 87 organisasjoner av funksjonshemmede og kronisk syke, med til sammen mer enn 340 000 medlemmer. FFOs overordnede mål er samfunnsmessig likestilling og deltakelse for funksjonshemmede.

Ett av FFOs viktigste arbeidsområder er å gi innspill til de årlige statsbudsjettene. 23. november sendte vi over våre hovedkrav til regjeringen knyttet til statsbudsjettet for 2023:

1. **Bærekraft og ressursutnyttelse**
2. **Likestilling av mennesker med funksjonsnedsettelse**
3. **Universell utforming**

Disse tingene henger tett sammen, og må danne grunnlaget for politikken rettet mot mennesker med funksjonsnedsettelse.

**Her følger FFOs krav til statsbudsjettet for 2023 på kommunal- og moderniseringsdepartementets område:**

* *FFO ber regjeringen forskriftsfeste krav om universell utforming av eksisterende bygg og anlegg innen 2035 som ivaretar behovene til personer med fysiske, sensoriske og kognitive utfordringer, samt utrede betydningen av begrepet uforholdsmessig byrde i Likestillings- og diskrimineringsloven.*
* *FFO ber regjeringen realisere Veikart for universell utforming av nærskolen 2020-2030, og sette av kr. 400 mill. kroner i 2023, øremerket dette formålet.*
* *FFO ber regjeringen om å styrke tilsynsmyndigheten for universell utforming av IKT-løsninger under Digitaliseringsdirektoratet med 20 mill. kroner og øke bruken av bøtelegging av de som ikke etterlever universell utformingsregelverket.*
* *FFO ber regjeringen bevilge betydelig mer til boligsosiale virkemidler, slik at utviklings-hemmede kan velge egen boform, vanskeligstilte innbyggere kan få rett på et varig botilbud, flere kan eie egen bolig, og uføre på minsteytelser igjen kan få rett på bostøtte.*
* *FFO ber regjeringen vurdere en reduksjon i innslagspunktet for ressurskrevende tjenester, slik at fordelingen av kostnaden mellom kommune og stat blir mer lik.*

## Forskriftsfesting av krav til universell utforming av eksisterende bygg

Norge har sluttet seg til FNs bærekraftsmål, der mål 9 og 11 omhandler industri, innovasjon og infrastruktur og bærekraftige byer og lokalsamfunn. De er forpliktende for Norge blant annet når det gjelder utforming av bygninger.

Videre står det i artikkel 9 i CRPD at samfunnet skal identifisere og fjerne hindringer som vanskeliggjør likestilt tilgjengelighet til bygninger, veier, transport, informasjon, kommunikasjon og tjenester. CRPD-komiteen har blant annet kritisert norske myndigheter for at det ikke stilles lovkrav om universell utforming i arbeidslivet av blant annet arbeidsbygg, kun en plikt til individuell tilrettelegging. Vi mener dette må prioriteres. Å innføre et slikt krav ville vist at regjeringen mener alvor med Inkluderingsdugnaden, og målet om å få flere funksjonshemmede i arbeid. Alle grupper funksjonshemmede må hensyntas i dette arbeidet.

Bakteppet er at svært få offentlige bygg i norske kommuner er tilgjengelig for mennesker med funksjonsnedsettelse. Det er alvorlig, og krever innsats. FFO mener derfor at det må komme en forskrift med tidsfrist for universell utforming av eksisterende bygg. Det må også settes inn økonomiske virkemidler som stimulerer til økt tilgjengelighet til offentlige bygg i norske kommuner, og eiere av publikumsbygg må forpliktes til å gjøre sine bygg universelt utformet så raskt som mulig. Videre må praktiseringen og virkningen av bestemmelsen om unntak ved såkalt uforholdsmessig byrde analyseres og vurderes fjernet fra Likestillings- og diskrimineringsloven.

*FFO ber regjeringen forskriftsfeste universell utforming av eksisterende bygg og anlegg som ivaretar behovene til personer med fysiske, sensoriske og kognitive utfordringer, samt utrede betydningen av begrepet uforholdsmessig byrde i Likestillings- og diskrimineringsloven.*

**Veikart universelt utformet nærskole 2030**

Universelt utformete skoler, undervisning og læremateriell er kanskje det viktigste inkluderingstiltaket i skolen. Men i mange skoler er ikke dette godt nok. Det er diskriminerende, og godt dokumentert – for eksempel i rapportene [Barrierer i det fysiske læringsmiljøet for elever med nedsatt funksjonsevne](https://bufdir.no/aktuelt/ny_rapport_barrierer_i_det_fysiske_laringsmiljoet_for_elever_med_nedsatt_funksjonsevne/) og [Universell utforming av grunnskolen – Hvor er vi i 2021?](https://ungefunksjonshemmede.no/ressurser/publikasjoner/universell-utforming-av-grunnskolen-hvor-er-vi-i-2021/)

Barrierene elever med funksjonsnedsettelse møter i skolen virker sosialt ekskluderende og bidrar til redusert læring og utvikling. Universell utforming sikrer inkludering og gode læringsbetingelser for denne gruppen, men gir også gode gevinster for andre elever. Veikartet er en plan og verktøy for å komme dit, og er også samfunnsøkonomisk lønnsomt. Kommunene spiller en viktig rolle i arbeidet, men mangler i ange tilfeller mål, midler og kompetanse til å følge opp dette. Det er derfor stort behov for statlig styring og øremerkede midler til gjennomføringen.

FFO viser til Hurdalsplattformen, der regjeringen sier den vil jobbe for et universelt utformet Norge, samt gjennomføre veikartet. Dette må starte opp raskest mulig, og FFO ønsker at det skal avsettes penger til dette allerede i Revidert nasjonalbudsjett for 2022 - men i hvert fall fra 2023. I tillegg til årlige økonomiske bevilgninger må det settes en frist for dette innen 2030 i en forskrift til plan- og bygningsloven. Funksjonshemmedes organisasjoner må involveres i arbeidet.

*FFO ber regjeringen realisere Veikart for universell utforming av nærskolen 2030, og primært sette av 400 mill. øremerkede kroner i revidert nasjonalbudsjett 2022 - sekundært i statsbudsjettet for 2023. Etter det må det årlig avsettes 200 mill. kroner frem mot 2030[[1]](#footnote-2).*

**IKT-politikk**

Fra 2021 har krav om universell utforming av IKT blitt utvidet til å gjelde alle digitale løsninger, også de eksisterende. Koronaårene 2020 og 2021 har vist oss hvor viktig det er at digitale løsninger er inkluderende og at dagens digitale gap reduseres. Det digitale Norge bygges nå – vi må unngå nye digitale barrierer som blir kostbare og tidkrevende å reparere i fremtiden. Universell utforming av IKT-løsninger er bra for alle og en hovednøkkel for inkludering av mennesker med funksjonsnedsettelse.

CRPD-komiteen anbefalte norske myndigheter å bruke sanksjonsmuligheter for bedre etterlevelse av artikkel 9 om tilgjengelighet i CRPD. Digitaliseringsdirektoratet har allerede i dag anledning til å gi bøter til virksomheter som ikke oppfyller krav til universell utforming av IKT-løsninger rettet mot allmennheten. Bøter er et effektivt tiltak for å sikre bedre etterlevelse av loven.

Tilsynet for universell utforming av IKT får stadig tilført nye oppgaver uten at det følger med økte ressurser. Tilsynet vil ha en sentral rolle når EUs Tilgjengelighetsdirektiv (European Accessibility Act) og EUs Webdirektiv (Web Accessibility Directive) skal innarbeides i norsk lov.

Tilsynet for universell utforming av IKT har 20 ansatte, mot Datatilsynets 45. Tilsynets statusrapport for 2018 viste at kun 60 prosent av målingene var i samsvar med lovpålagte krav. For å sikre bedre etterlevelse av regelverket og en god oppfølging av implementering av EUs direktiv på området må tilsynet styrkes betraktelig.

*FFO ber regjeringen om å styrke tilsynsmyndigheten for universell utforming av IKT-løsninger under Digitaliseringsdirektoratet med 20 mill. kroner, og øke bruken av bøter ved manglende etterleving av regelverket.*

**Alle må gis mulighet til egen bolig**

Det er mange spennende prosesser på gang for en mer sosial boligpolitikk for personer med funksjonsnedsettelse. Nasjonal strategi for den sosiale boligpolitikken (2021-2024) har som ett av de prioriterte innsatsområdene at personer med funksjonsnedsettelse, på lik linje med andre, skal kunne velge hvor og hvordan de skal bo. Det er i strategien også lagt inn en klar føring om at flere utviklingshemmede bør kunne eie egen bolig. FFO har forventninger til det arbeidet departementet er i gang med når det gjelder å få på plass en boligsosial lov, og vi håper denne loven vil følge opp Strategien og dens henvisning til artikkel 19 i FN-konvensjonen om rettighetene til mennesker med nedsatt funksjonsevne (CRPD).

FFO støtter å klargjøre og samle kommunenes boligsosiale ansvar i en felles lov, samtidig som vi i vårt høringssvar (12.03.2021) har pekt på at kommunenes ansvar på noen områder må skjerpes ytterligere. Vi mener den nye boligsosiale loven må sørge for en klar utvidelse av kommunenes plikter på det boligsosiale området for å gi vanskeligstilte innbyggere et varig botilbud. Her bør kommunens plikt korrespondere med en *individuell rett til bolig*. Når den enkelte ikke er i stand til å ivareta sine interesser på boligmarkedet og heller ikke klarer å skaffe seg bolig ved hjelp av opplysninger, råd og veiledning, må særlig vanskeligstilte få et rettskrav på bolig som sikrer en varig bosituasjon.

En del personer med funksjonsnedsettelse har uføretrygd som eneste inntekt, og mange av disse er avhengig av boligsosiale virkemidler hvis de skal kunne leie eller eie en tilpasset bolig. Vi er derfor spente på om det pågående arbeidet til ekspertutvalget som skal utrede bostøtteordningen (som skal komme med sine anbefalinger innen 1. mai 2022), vil foreslå endringer som gir flere uføre rett til bostøtte.

FFO har spilt inn våre synspunkter til utvalget om at et nytt bostøtteregelverk må sikre bostøtte til uføre uavhengig av på hvilket tidspunkt uføretrygden ble innvilget, og på om lag samme nivå som bostøtten var før omleggingen av uføretrygden i 2015. I en eventuell prioritering mellom alle uføre med minsteytelser og unge uføre, har vi bedt om at unge uføre må sikres spesielt.

*FFO ber om at det bevilges betydelig mer til boligsosiale virkemidler slik at utviklingshemmede gis mulighet til selvstendig valg av egen boform, vanskeligstilte innbyggere kan få rett på et varig botilbud, flere kan få eie egen bolig, og uføre på minsteytelser igjen kan få rett på bostøtte.*

**Ressurskrevende tjenester**

Formålet med toppfinansieringsordningen er å sikre at tjenestemottakere som krever stor ressursinnsats fra det kommunale tjenesteapparatet får et best mulig tilbud, uavhengig av kommunens økonomiske situasjon. Kommunene får i dag kompensert 80 prosent av egne netto lønnsutgifter til helse- og omsorgstjenester over et visst innslagspunkt. Innslagspunktet for ressurskrevende tjenester har økt jevnlig over flere år, og mer enn prisjusteringen – med unntak for siste budsjettbehandling, da økningen regjeringen Solberg hadde lagt opp til ble stoppet. Det er bra. Vi er også glad for at regjeringen Støre sier i sin plattform at de ønsker å gjennomgå ordningen med tanke på bærekraft.

Innslagspunktet i ordningen har under regjeringen Solberg økt fra 935 000 til 1 450 000 kroner. Det er altså lagt en stor kostnad for dette på kommunene – som allerede bærer hoveddelen. FFO mener belastningen for kommunene er så stor at det kan gå ut over tjenestetilbudet til brukerne i ordningen. Det er ikke bærekraftig etter vår mening. Det er den enkeltes rett å selv velge hvor og hvordan man vil bo, og retten til fullverdige tjenester i selvvalgt bolig vil bare kunne realiseres dersom staten overtar en større andel av kostnadene for ressurskrevende tjenester.

*FFO ber regjeringen vurdere en reduksjon i innslagspunktet for ressurskrevende tjenester, slik at fordelingen av kostnaden mellom kommune og stat blir mer lik[[2]](#footnote-3).*

**Anmodning om møte**

FFO ber med dette om et møte med politisk ledelse i departementet for å gjennomgå FFOs spesifikke krav til budsjettet for 2023.

Med vennlig hilsen

**FUNKSJONSHEMMEDES FELLESORGANISASJON**



Eva Buschmann Lilly Ann Elvestad

Styreleder Generalsekretær

Kopi: Kontaktutvalget med regjeringen v/Kultur- og likestillingsminister Anette Trettebergstuen

1. Samme krav er stilet til Kulturdepartementet og Kunnskapsdepartementet [↑](#footnote-ref-2)
2. Likelydende krav er sendt til Finansdepartementet. [↑](#footnote-ref-3)